text: Paris le 22 de Juillet 1651.
  Samedy dernier monsr le duc d'Orleans s'en alla à sa maison de Limours et le lendemain monsr le Prince le fut attendre au Bourg-la-Reyne pour luy parler, où ce Duc s'estant rendu à son retour, ils confererent longtemps ensemble.
  Mardy dernier les deputez du Parlement eurent audience de leurs Matez ou monsr le premier President, qui portoit la parolle, fit une belle harangue à la Reyne, à laquelle il dit l'arrest dudit Parlement, donné le vendredy d'auparavant. Sa Maté dit ausdts Deputez qu'ilz dressassent une declaration sur la resolution qu'ilz avoient prise touchant l'exclusion entiere du cardal Mazarin, et que pour
  l'esloignement des trois personnes denommées, qu'elle en confereroit avecq le Roy et S.A.R.
  Mecredy matin on vit des placards affichez en plusieurs endroicts de cette ville, qui portoient injunction de la part des bons François aux srs de Servient, le Tellier et de Lionne de vuider de cette ville dans 24e heures, et du royaume dans huict jours comme factionaires et complices du cardal Mazarin, et qu'à faute de ce faire lesdits bons et vrays François leur declaroient qu'ilz y employeroient le peu de bien qu'il leur restoit, joint à leurs forces naturelles.
  Les dernieres lettres de Bourdeaux portent que le Parlement avoit donné arrest contre le cardal Mazarin confirmatiff de celuy qui avoit desià esté donné contre luy, et qu'on feroit des treshumbles remonstrances à la Reyne pour esloigner des conseils et personnes de leurs Matés les srs de Servient, le Tellier et de Lionne. Les mesmes lettres disent aussy, que sur l'advis que les Bourdelois avoient que le Mareschal de Grammont alloit passer proche de Bourdeaux, ils avoient fait un gros de 5 à 6000 hommes pour le charger, et que ne l'aiant peu faire, pource qu'il en fut adverty, ils avoient detasché quelques 60 chevaux pour le poursuivre et que ledit Parlement et la ville Bourdeaux avoient escrit à monsieur le Prince, luy offrant leur ville pour retraicte avec leurs biens et vie pour son service.
  Avant-hier sur le soir on eut Conseil d'en haut, dans lequel l'esloignement des srs de Servient le Tellier et de Lionne fut resolu. La Reyne leur fit scavoir, de laquelle ils furent prendre congé sur les 11 heures du soir et partirent hier de cette ville. Le premier s'en va en Anjou, le 2me en Normandie et le 3me en Poictou. Le sr l'Argentier, nepveu du feu mr le Gras, a eu la commission de faire la charge de Secretaire des Commendemens de la Reyne, le Comte de Brienne celle de monsr le Tellier,
  en attendant qu'on y aye pourveu, et monsr le Roy fera les expeditions comme de coustume.
  On croit qu'on fera revenir mr de Chasteauneuff pour estre premier Ministre, d'autres disent que la Reyne en veut honorer mr le Coadjuteur.
  Hier monsr le duc d'Orleans et mr le Prince eurent une longue conference ensemble au Faubourg St. Anthoine chez mr de Rambouillet.
  Le mesme jour messrs de Servient et le Tellier furent sur le midy au palais d'Orleans où ils prindrent congé de S.A.R.
  Ce matin monsr le Prince est venu en cette ville dans un carosse emprunté et est descendu en son hostel, d'où il est sorti sur les huict heures pour se rendre en l'assemblée du Parlement, où apres avoir remercié ces messrs là des soings qu'ils avoient eu pour luy conserver la liberté, leur a dit que ce n'estoit pas assez que ces trois personnes fussent hors de Paris, mais qu'il faloit, qu'ils en fussent esloignés de bien loing pour leur oster l'esperance de revenir, et estant sorty du Parlement, il est allé voir S.A.R.
  Plus de 4000 gentilshommes ont esté offrir leur service à monsr le Prince contre le Cardal, et parmy ceux-là 30 de haute condition, de quoy le Roy a bien de la jalousie.
  On tient qu'il y a 4 ou 5000 hommes assemblez en Picardie sous le nom de monsr le Prince entre Marle et St. Quentin.
  Lss regimens de cavallerie et d'infanterie de messrs les Princes de Condé et de Conty ont eu commandement de leurs Altesses de n'aller point joindre les armées du Roy, que par leurs ordres.
  Le sr de Charlenois, Lieut du Roy à Brisac, a envoyé un courier expres au duc d'Orleans pour l'asseurer qu'il conservera cette place pour le service du Roy, quoy que mr de Mercoeur aye tasché de le seduire, pour luy faire
  prendre le party du Cardal Mazarin, luy offrant cent mille, de quoy il s'est mocqué.
  On dit que monsr le Prince veut faire demander le Gouvernement de Provence pour monsr le Prince de Conty, son frere.